作者:王千秋
標題:賀新郎
內容:短艇橫煙渚。夢驚回、淒涼尚記，緣蓑鳴雨。拍塞愁懷人不解，只有黃鸝能語。復擬待、乘槎重去。無奈東君剛留客，張碧油、緩按香紅舞。生怕我，頓遐舉。故溪冉冉春光度。想晚來、楊花雲際，白蘋無數。竹裡樵青應是怪，目斷鳴榔去路。料為我、羞煩鱗羽。好趁小蠻針線在，按綸巾、歸喚松江渡。重繫纜，醉眠處。